Referat af bestyrelsesseminar i KU Seniorforum mandag d. 28. 10 kl 9.30-15.30 med efterfølgende middag. Seminaret foregik i KU Seniorforums lokaler på CSS, 33.0.05 mm.

Til stede: Bestyrelsen, idet der dog var afbud fra Anne Lise Kjær. Der var på forhånd udsendt følgende udkast til dagsorden:

1. *Fastsættelse af dagsorden.*

Bestyrelsens medlemmer bedes på forhånd meddele hvis de vil have andre dagsordenspunkter taget op.

*Dagsordenen blev vedtaget uden ændringer.*

1. *Valg & Vilkår: Status for møderækken og stillingtagen til om den skal fortsætte.* Elisabeth Engberg-Pedersen inviteres til at deltage i dette punkt

Der har på det tidspunkt bestyrelsesseminaret finder sted været afholdt to møder og bestyrelsen har efter ønske fra Ingrid Lund-Andersen bedt om at møderækkens skæbne tages op. Det bør diskuteres om formatet er godt, om tilbuddet når godt nok ud og om det skal anskues som et møde for de tilstedeværende og/eller for eftertiden (i kraft af den videooptagelse Elisabeth Engberg-Pedersen står for). På den baggrund bedes bestyrelsen tage stilling til møderækkens fremtid. Der henvises til vedhæftede bilag.

*Der var enighed om at møderækken skulle fortsættes og man drøftede en række navne som kunne være gode kandidater som hovedpersoner. Selve formatet ændres en anelse idet samtalen fremover skal vare 45 minutter hvorefter kameraet slukkes og der åbnes for spørgsmål fra tilhørerne i det sidste kvarter. Annoncering er et enormt problem, delvis fordi opmærksomhedskampen på KUs medier allerede er voldsom. Der var forskellige holdninger til hvor ens man skulle tilstræbe optagelserne blev. Men der var enighed om at generationsdialogen skulle være central.*

1. *Diskussion af vedtægternes formålsparagraf og hvad vi gør for at opfylde den.*

**§ 1 Foreningens formål**

Foreningen har til formål at samle og organisere emeriterede forskere, som har været ansat på KU, sammen med forskere, som inden for en overskuelig årrække står for at blive emeriteret, (jf. § 2, stk. 1).

Stk. 2. Foreningen virker gennem planlagte jævnlige møder, som indeholder oplæg ved et medlem eller en gæst (se § 4) og diskussion. Derudover arrangerer foreningen udadvendte begivenheder, som f.eks. kan have karakter af høringer. Endelig organiserer foreningen socialt samvær for medlemmerne og eventuelle gæster

Stk. 3. Foreningen kan ved bestyrelsen udtale sig om forsknings- og uddannelsespolitik. Foreningen udtaler sig kun på egne vegne.

Stk. 4. KU Seniorforum vil arbejde for, at foreningens medlemmer styrker deres tværfaglige viden og udnytter denne i mentorforløb. Medlemmerne kan benytte organisationen til alene eller sammen med andre at igangsætte og/eller vedligeholde tværfaglige forskningsprojekter. Foreningen vil endvidere arbejde for, at emeriterede forskere så vidt muligt stilles ens og så vidt muligt inddrages i universitetets almindelige virke, hvor de kan bidrage.

Stk. 5. KU Seniorforum vil arbejde for selv at kunne initiere og være vært for forskningsprojekter. Foreningen kan dog ikke selv finansiere projekter.

Stk. 6. Foreningen tilstræber på længere sigt at udbyde meritgivende kurser.

Bestyrelsen har ved flere lejligheder diskuteret de andre aktiviteter end møder men det er blevet ved diskussionen. Nu bedes bestyrelsen tage stilling til hvordan vi realisere de andre punkter og evt. i hvilken rækkefølge.

*Ingrid Lund-Andersen gennemgik på opfordring de aktiviteter som er nævnt ud over mødeaktiviteten. Der er enighed om at* meritgivende kurser *ligger langt ude i fremtiden men at det kunne komme på tale i forbindelse med* forskningsprojekter*. Mht* forskningsprojekter *nævnte Helle Porsdam at hun har haft kontakt med KUs repræsentant i IARU, vores medlem Lene Juel Rasmussen, med henblik på at etablere et samarbejde i IARU-regi om* graceful ageing*. Lene Juel Rasmussen havde forelagt sagen for de andre universitetsmedlemmer af IARUs medlemmer i en lille arbejdsgruppe på området. De havde været meget positive. Bestyrelsen besluttede at invitere Lene Juel Rasmussen til næste møde i bestyrelsen.*

*Det påtænkes at etablere høringer om* Science Diplomacy *(Jørgen Delman, Robert Feidenhans’l og Helle Porsdam) og om KUs sprogpolitik (Anne Holmen, Peter Harder og Frans Gregersen). Bestyrelsen vil åbne det forberedende arbejde for alle medlemmer ved at sekretæren skriver ud herom i forbindelse med næste møde.*

*Mht.* udtalelser om uddannelses- og forskningspolitik *var det fint at have muligheden i vedtægterne men som Ralf Hemmingsen havde formuleret det på sidste årsmøde, var der her mange aktører på en forholdsvis lille spillebane og det kalder på forsigtighed mht hvornår lige Seniorforum skal udtale sig. I forlængelse af formuleringen i stk 4 om* lige stilling *besluttede bestyrelsen at spørge medlemmerne om de var interesseret i at foreningen påtog sig et arbejde med at sammenligne betingelser og vilkår sådan som de er fastlagt i medlemmernes emeritusaftaler. Diskussionen inddrog dagsordenens pkt. 6 nedenfor hvor man blev enige om at arbejde for at afdøde forskere og forskere der forlader institutionen uden nogen efterfølgende tilknytning som emeritus, tilbydes husning af data og publikationslister på KB. Sekretæren vil skrive et udkast til brev til KUs ledelse og KBs. Det vil blive rundsendt før afsendelse til diskussion og retning.*

*Mht.* mentorforløb *afventer dette flytning idet det skal indarbejdes i en lokaledispositionsplan (se nedenfor).*

1. *Møder i 2025*

Bestyrelsen bedes tage stilling til hvilke forslag der skal realiseres.

Foreløbig aftalt:

Tine Reeh og Ralf Hemmingsen: Melankoli og psykiatri: 26.2. 2025

Jens Dolin: Evaluering på godt og ondt: 26. 3. 2025

Derudover har vi følgende forslag:

Klaus Bruhn Jensen om sit ERC-projekt

Thomas Bredsdorff om aldring

Isak Winkel Holm om Kierkegaard og klimakatastrofe

Niels Kærgård, Jørgen Søndergaard og Peder Andersen om Universitetsplanlægning og uddannelsespolitik

Niels Kærgård: Den ideelle universitetsprofessor

Mødeplanlægningen bør udspringe af en forudgående generel diskussion af mødeformater og særkende ved møder i netop KU Seniorforums regi.

*Mødeformatet med oplæg fra to forskellige fakulteter eller med en udefrakommende oplægsholder og en indefrakommende diskutant og efterfølgende ost og rødvin har efter bestyrelsens vurdering fungeret så godt at der ikke er nogen grund til at ændre det. Det kan der blive senere. Der er næsten det samme antal tilhørere til møderne (omkring 23) og det passer præcis med antallet af stole i lokalet hvor vi holder vores møder.*

*Man diskuterede forårets møder og blev enige om følgende plan:*

*FORÅR 2025*

*Tine Reeh og Ralf Hemmingsen: Melankoli og psykiatri: 26.2. 2025*

*Jens Dolin: Evaluering på godt og ondt: 26. 3. 2025*

*Klaus Bruhn Jensen om ERC advanced grant projekt: The Internet of things 30.4. 2025 (sekretæren skriver til Klaus og spørger hvem han vil have som diskutant)*

*ÅRSMØDE: Forslag: 14. 5.2025*

*Peter Harder og NN om Videnskab og engagement med udgangspunkt i Engberg-Pedersen, Harder og Karrebæk (red.): Videnskab og engagement.*

*EFTERÅR 2025*

*24.9., 29.10, 26.11 er de relevante datoer. Lene Juel Rasmussen om aldringsforskning i dialog med Thomas Bredsdorff; Isak Winkel Holm i dialog med Jørgen Peder Steffensen om klimakatastrofe og Kierkegaard; Niels Kærgård om Forsknings- og universitetspolitik er de tre udvalgte. Lene Juel Rasmussen har første valg. Derefter kontakter Ingrid Lund-Andersen Thomas Bredsdorff. Nini Prætorius kontakter Isak Winkel Holm og Robert Feidenhans’l Jørgen Peder Steffensen når datoerne er afklaret. Sekretæren kontakter Niels Kærgård og spørger hvem han helst vil have som diskutant.*

1. *Diskussion af KU Seniorforums fremtidige placering på Københavns Universitet og lokalernes fremtidige indretning*. Forperson Helle Porsdam har haft en indledende drøftelse med Maria Kristiansen, den forrige udpegede leder af Københavns nye integrerede aldringssatsning, CARI, om samarbejde. Sekretæren har haft en efterfølgende orienterende samtale med det nu udpegede medlem af formandskabet, Astrid Jespersen fra SAXO på HUM om samme emne. Bestyrelsen bedes tage stilling til Seniorforums fremtidige placering når de nuværende lokaler formentlig må opgives i løbet af 2026 og hvilke funktioner lokalerne skal kunne opfylde. Bestyrelsen bør også tage stilling til om og i givet fald hvordan vi skal gå videre med de nuværende lokaler. Vi har stadig ikke opbrugt bevillingen fra Collstrops fond.

*Indledningsvis blev det oplyst at Helle Porsdam og Ingrid Lund-Andersen havde tænkt sig at bruge de resterende penge af Collstrop-bevillingen ved at indkøbe flere postere og lamper samt diverse glas og osteknive. Man blev enige om at det der ud over det planlagte manglede, var en printer af en type som KU kunne og ville servicere. Helle Porsdam går videre med sagen. En avanceret kaffemaskine er nok et desideratum som må vente til indflytning i nye lokaler.*

*Sekretæren havde haft et forudgående møde med den ene af de to udpegede ledere af KUs samlende aldringsinitiativ CARI, Astrid Jespersen fra SAXO på HUM. Der kommer snart en afklaring af om CARI overhovedet bliver videreført efter 2025. Bestyrelsen vil blive orienteret så snart der foreligger en meddelelse herom fra Astrid Jespersen. Om Seniorforum skal lokaliseres i forbindelse med CARI kommer naturligvis til at afhænge af hvor CARI skal ligge og om CARI i det hele taget skal samles rent fysisk.*

*Det ligger nu klart at CSS stort set skal rømmes allerede i løbet af 2026. Bestyrelsen besluttede på denne baggrund at henvende sig til Kirsten Busch Nielsen som talsmand for de fire tørre dekaner med henblik på at gøre opmærksom på at foreningen gerne vil indtænkes i de nye planer for fortætningen på Søndre Campus. Som det er nu, sidder mange emeritusser på deres hjemmeinstitutter og det fortsætter sikkert på SCIENCE og SUND men det er eksplicit ikke tilfældet på den fortættede SC. Det vil givetvis skabe et nyt behov for lokaler hvor emeritusser kan mødes med dels ligesindede dels de kolleger i arbejde som de eventuelt skal mentorere.*

*Sekretæren skriver udkast til brev.*

1. *Stillingtagen til forslag fra Jørn Vestergaard*

” Tilsyneladende følger KU den praksis, at når man ikke længere er i levende live eller ikke længere er tilknyttet som ansat eller emeritus, så slettes ens data på hjemmesiden. Så oplysninger på personlig hjemmeside, CV og registrerede publikationer i CURIS er ikke længere tilgængelige. Det er da efter min mening en temmelig problematisk praksis, som bør adresseres over for ledelsen.”

Dette går ind i en større diskussion om KU Seniorforums rolle i forhold til ledelserne på KU. Har Seniorforum en rolle her som det organ der formulerer fælles ønsker og behov for seniorerne på KU?

*Afhandlet i forbindelse med pkt. 3 ovenfor.*

KAFFE/TE OG KAGE/FRUGT

1. *Flere medlemmer? Og i givet fald hvordan og hvem?*

Vi har talt om et måltal på 100 men lige i øjeblikket kan vi dårligt være flere ved de møder der er mest besøgt (årsmødet f.eks.). Hvem skal vi gå efter at få som medlemmer? Det synes at være vigtigt at tage stilling til og om et måltal på 100 er fornuftigt og realistisk.

*Robert Feidenhans’l ville finde frem til flere medlemmer fra SCIENCE og SUND. Sekretæren vil spørge Ulla Wever om gode forslag til medlemmer fra SUND. Flere forslag blev drøftet. Vi har i øjeblikket omkring 63 betalende medlemmer og der kommer ca en tredjedel til møderne. Formålet med en offensiv er således ikke nødvendigvis blot at få flere medlemmer men at få en bedre balance og en for KU mere repræsentativ sammensætning af medlemsskaren. Det blev nævnt at Niels Bohr instituttet har en aktiv emeritusklub og at medicinerne havde deres faglige selskaber og dermed får disse grupper muligvis deres (enkeltfaglige) behov stillet.*

1. *Opsamling: Hvad ved vi nu om KU Seniorforums umiddelbare og fjernere fremtid?*

Bestyrelsen bedes tage stilling til en implementering af seminarets beslutninger.

*Dette referat præciserer hvordan seminarets beslutninger skal føres ud i livet.*

1. Evt.

*Intet.*